Jabuli 94
Lega pi culo kwor
1Ai Rwot, in Lubaŋa ma lacul kwor,
in Lubaŋa ma lacul kwor, ryeny imeny piny.
2A malo, in laŋolkop me lobo;
cul kwor i kom jo ma wakke muporo timgi.
3Jo maraco gibilyerre pi kare ma rom mene,
pi kare ma rom mene, ai Rwot?
4Giloko lok me cac ki wakke,
lutim maraco ducu gin jo ma luwakke.
5Giŋinyo joni woko, ai Rwot, gibalo joni kikomi.
6Gineko mon to ki jo ma gin lubedo,
gineko wa litinokic-gu.
7Giwaco ni, “Rwot pe neno;
Lubaŋa pa Yakobo pe keto cwinye iye.”
8Wuniaŋ, wun jo ma wiwu pe tiyo!
Wun lumiŋ mono wubidoko ryek awene?
9En ŋat muketo it mono pe winyo?
En Ŋat mucweyo waŋ kono pe neno?
10En ma pwodo lurok, pe bipwodowu?
En ma pwonyo dano ki ryeko, pe ŋeyo gin mo?
11-Rwot ŋeyo tam pa dano,
ni gicalo alur dog me yweyo keken.
12Dano ma in itiro tye ki gum, ai Rwot,
dano ma ipwonyo ki lok me cikki,
13wek oywe i kare me can,
nio waŋ ma gikwinyo bur pi jo maraco.
14Rwot pe bibwoto jone,
pe biweko jo ma gin mere kikome.
15Gibiŋolo kop atir pi jo ma kitgi atir,
jo ma cwinygi atir gibilubo.
16Aŋa ma twero tiŋŋe i kom jo maraco?
Aŋa ma bicuŋ ma kakara i kom lutim maraco?
17Ka kono Rwot pe okonya,
tipona kono oliŋ woko licwic i lobo me liŋo.
18I kare ma atamo ni, “Tyena ocer,”
mar meri ma pe lokke otiŋa malo, ai Rwot.
19Ka atamo pi jami mapol,
in ikweyo cwinya ki kicani.
20Jo maraco ma gin luloc gitwero ribbe kwedi niŋniŋ,
ma giloko lok marac doko cik?
21Gicokke kacel ka neko dano ma kite atir,
gujolo kop me to i kom dano ma pe ki bal.
22Ento Rwot aye doŋ cella, en got me kalarrena.
23En bidwoko balgi i wigi kengi,
ci bityekogi woko pi timgi maraco;
Rwot Lubaŋawa bityekogi woko.